Għaxar snin ilu, il-Maltin ħadu sorpriża kbira meta bdew isegwu t-tieni sensiela tal-programm Io Canto. Il-programm ta' kull ġimgħa kien jinfetaħ mill-kantanta Maltija Danica Muscat, li ta' kull ġimgħa kienet titla' l-Italja sabiex turi t-talent tagħha. Danica tista' tgħid li kienet l-ewwel Maltija fuq programm daqshekk popolari fl-Italja, wara kellna x-xorti li naraw kantanti oħra Maltin, kemm fuq Io Canto u anke fuq Ti Lascio Una Canzone. Dan tal-aħħar, saħansitra kien intrebaħ mill-kantanta Maltija Federica Falzon. Fl-okkażjoni tal-għaxar snin minn din l-esperjenza l-kantanti tal-ewwel edizzjoni ta' dan il-programm ingħaqdu flimkien sabiex mil-ġdid ilkoll reġgħu kantaw is-sigla tal-programm biex ifakkru l-memorji sbieħ li għexu. Aħna ta' Gwida.mt għamilna kuntatt ma' Danica biex naraw kif kienet bdiet din l-esperjenza għaliha. Hi qaltilna, "Meta kelli xi 15, 16-il sena, niftakar li Rita Signorino, l-għalliema tal-kant tiegħi dak iż-żmien ġabet talent scout mill-Italja, u kantajt quddiemha. Proprju ftit tal-jiem wara tlajt nagħmel audition ġewwa Ruma u kantajt quddiem id-direttur Roberto Cenci, u għalkemm ma kontx naf kelma waħda bit-Taljan, għidtlu kollox "Si" u b'xi mod wasalna." Hi tkompli tgħidilna, "Semagħni nkanta My Heart Will Go On u In Assenza di Te, u offrewli l-kuntratt mal-ewwel. Meta mort l-ewwel programm, fl-Italja, qaluli li ħa nirrekordjaw is-sigla, sigla li ġiet ippubblikata minn Sony Music Italy. Ġmiel t'esperjenza, bi dwetti ma' Ron, The Priests, Ornella Vanoni u Pierdavide Carone fost l-oħrajn. Dawn flimkien mal-ħbieb li għamilt huma memorji li ma ninsa qatt." Allura l-idea tas-sigla kif ġiet? Danica tistaqarr li ħareġ bl-idea missier Giada, waħda mill kantanti, "hu kellimni rigward din l-idea li kellu f'moħħu, li nerġgħu nirrekordjaw is-sigla tal-programm Io Canto. Ma domtx naħseb wisq biex ngħidlu iva għax kien żmien verament sabiħ. Bla dubju li wara għaxar snin mingħajr ma niltaqgħu, tqanqlu ħafna memorji! Kemm inbdilna."